Metodika na vypracúvanie Mesačného hlásenia o zahraničných pasívach

Údaje v záhlaví hlásenia sa vypĺňajú nasledovne:
rok        – 2006,
mesiac  – poradové číslo mesiaca, za ktorý sa hlásenie zostavuje,
IČO      – osemmiestne identifikačné číslo vykazujúcej jednotky.
Názov vykazujúcej jednotky – obchodné meno vykazujúcej jednotky podľa výpisu   
                                                    z príslušného registra alebo evidencie. 

Číselné údaje sa uvádzajú zaokrúhlene na celé milióny slovenských korún bez desatinného miesta, napríklad suma 1 542 221,20 Sk sa v hlásení vyjadrí číslom 2, suma 500 000,– Sk sa v hlásení vyjadrí číslom 1.

Oceňovanie a prepočet pasív

Oceňovanie cenných papierov

Cenné papiere sa oceňujú trhovou cenou alebo kvalifikovaným odhadom.

Prepočet pasív
a)	Stav k 1. januáru vykazovaného roka (stĺpec 8)
Počiatočné stavy pasív, t.j. konečné stavy pasív z predchádzajúceho roka, sa prepočítajú kurzom vyhláseným Národnou bankou Slovenska (ďalej len "NBS") príslušnej cudzej meny platným k 31. decembru predchádzajúceho roka. Počiatočný stav k 1. januáru vykazovaného roka sa rovná konečnému stavu k 31. decembru predchádzajúceho roka, s výnimkou počiatočného stavu k 1. januáru 2006, kedy nastáva zmena v spôsobe vykazovania úrokov. Časovo rozlíšené úroky k 31. decembru 2005 sa pripočítajú k počiatočným stavom vykázaným pre potreby NBS k 1. januáru 2006.
V prípade, že vykazujúca jednotka zistí po definitívnom uzavretí účtovných kníh a predložení účtovnej závierky na daňový úrad rozdiely medzi údajmi poskytnutými NBS a hodnotami v účtovníctve, nezrovnalosti sa urýchlene spätne opravia.
Každá položka, ktorá vstupuje do príslušného riadku hlásenia DEV (NBS) 1 – 12 sa rozdelí podľa jednotlivých mien, tieto súčty sa prepočítajú na slovenskú korunu kurzom vyhláseným NBS príslušnej meny a nakoniec sa sčítajú korunové ekvivalenty za všetky prepočítané cudzie meny a súhrnný údaj sa vpíše do príslušného riadku hlásenia.
b)	Prepočet transakcií (stĺpce 9 a 10)
Transakcie zvyšujúce pasíva sa prepočítajú kurzom vyhláseným NBS ku dňu uskutočnenia účtovného prípadu (obstaranie zásob, hmotného a nehmotného majetku, alikvotná (predpísaná) hodnota úrokov) a podobne). 
Transakcie znižujúce pasíva budú v prípade úhrady zaznamenané korunovým kurzom banky alebo pobočky zahraničnej banky, v prípade vzájomného zápočtu sa použije kurz NBS platný v deň uskutočnenia účtovného prípadu. Hodnoty jednotlivých transakcií v hlásení zodpovedajú hodnotám v účtovníctve.
c)	Prepočet stavu na konci sledovaného obdobia (stĺpec 13)
Konečné stavy pasív sa prepočítajú kurzom vyhláseným NBS príslušnej cudzej meny platným k poslednému dňu vykazovaného mesiaca, korešpondujú s konečnými stavmi v účtovníctve vykazujúcej jednotky.
Každá položka, ktorá vstupuje do príslušného riadku hlásenia DEV (NBS) 1 – 12 sa rozdelí podľa jednotlivých mien, tieto súčty sa prepočítajú na slovenskú korunu kurzom vyhláseným NBS príslušnej meny a nakoniec sa sčítajú korunové ekvivalenty za všetky prepočítané cudzie meny a súhrnný údaj sa vpíše do príslušného riadku hlásenia.
d)	Prepočet výnosov a nákladov (stĺpec 14)
Vykazuje sa tu alikvotná (predpísaná) hodnota úrokov (vznikajúce pri obstaraní zásob, spotrebného materiálu, dlhodobého hmotného a nehmotného majetku, úroky z omeškania).
Podiely na zisku a dividendy z riadkov 207 – Majetková účasť do 10 %, 211 – Majetková účasť najmenej 10 % – priamy investor – zahraničný subjekt, 212 – Majetková účasť    do 10 % – podnik priamej investície v zahraničí sa uvádzajú iba vtedy, keď boli skutočne zaplatené z bankového účtu vykazujúcej jednotky.
Úroky sa prepočítajú kurzom NBS, banky alebo pobočky zahraničnej banky a sú zhodné s účtovnou evidenciou. Do hlásenia sa vpisujú narastajúco (kumulovane) od 1. januára do konca vykazovaného obdobia.

Stĺpec 8 – STAV K 1. JANUÁRU
Ide o zostatky krátkodobých a dlhodobých záväzkov z predchádzajúcich účtovných období, základné imanie, ostatné kapitálové fondy, ktoré sa previedli do bežného roka. Je to hodnota, ktorú vykazujúca jednotka dlhuje zahraničným dodávateľom, a to:
1)	priamym zahraničným investorom – zahraničným subjektom,
2)	podnikom priamej investície v zahraničí,
3)	ostatným subjektom v zahraničí, s ktorými vykazujúcu jednotku nespája žiadna majetková účasť. 

Výpočet stĺpca 8 (obstaranie zásob, dlhodobého hmotného a nehmotného majetku):

= neuhradené záväzky voči zahraničným dodávateľom k 1. januáru, očistené o neuhradené
   faktúry za služby,
+ nevyfakturované dodávky zo zahraničia,
– zostatok prijatých dobropisov,
– zostatok poskytnutých preddavkov zaplatených zahraničným dodávateľom,
+ časové rozlíšenie úrokov k 31.12.2005.

Služby nie sú náplňou ani jednej z položiek.

Ak sú poskytnuté preddavky zahraničným dodávateľom (účet 314 – Poskytnuté preddavky,                      051 – Poskytnuté preddavky na dlhodobý nehmotný majetok, 052 – Poskytnuté preddavky na dlhodobý hmotný majetok) vyššie ako konečný stav dovozných záväzkov (účet 321 – Dodávatelia), tak sa v riadku dovozných záväzkov vykazuje znamienko (-). Hodnota poskytnutých a nevyúčtovaných preddavkov sa uvedie v riadku 203 – Preddavky z riadkov 201, 202, 217, 218, 219, 220. 
Hodnoty v tomto stĺpci zostávajú rovnaké po celý rok . V prípade, že vykazujúca jednotka zistí po definitívnom uzavretí účtovných kníh a predložení účtovnej závierky na daňový úrad rozdiely medzi údajmi poskytnutými NBS a hodnotami v účtovníctve, nezrovnalosti sa urýchlene spätne opravia.

Všetky uvádzané hodnoty sa posudzujú z časového hľadiska, a to ako krátkodobé a dlhodobé.

Stĺpec 9 – TRANSAKCIE ZVYŠUJÚCE PASÍVA
Transakcie zvyšujúce pasíva od 1. januára do konca vykazovaného obdobia predstavujú obstaranie zásob, dlhodobého hmotného a nehmotného majetku, nevyfakturované dodávky, odkúpené zahraničné záväzky, prijatie úverov a pôžičiek, prijaté dobropisy, reklamácie, alikvotná (predpísaná) hodnota úrokov, vyúčtovanie poskytnutých preddavkov, splatenie upísaného základného imania a podobne.

Výpočet stĺpca 9 (obstaranie zásob, dlhodobého hmotného a nehmotného majetku): 

= obstaranie zásob, dlhodobého hmotného a nehmotného majetku od zahraničných dodávateľov
   (napríklad strana D účtu 321 – Dodávatelia),
+ nevyfakturované dodávky zo zahraničia (napríklad strana D účtu 326 – Nevyfakturované dodávky),
+ vyúčtované poskytnuté preddavky zo zahraničia (napríklad strana D účtu 314 – Poskytnuté 
   preddavky),
– prijaté dobropisy a reklamácie (napríklad strana MD účtu 321 – Dodávatelia, strana MD účtu 
   315 – Ostatné pohľadávky).

Služby nie sú náplňou ani jednej z položiek.

Všetky uvádzané hodnoty sa posudzujú z časového hľadiska, a to ako krátkodobé a dlhodobé.

Stĺpec 10 – TRANSAKCIE ZNIŽUJÚCE PASÍVA
Transakciami znižujúcimi pasíva sú predovšetkým úhrady zahraničných dodávateľských faktúr, poskytnuté preddavky zahraničným dodávateľom, úhrady za prijaté dobropisy a reklamácie, úhrady prijatých úverov a pôžičiek (vrátane úrokov), zníženie základného imania a podobne od 1. januára do konca vykazovaného obdobia. Ďalšie operácie, ktoré majú za následok zníženie pasív sú vzájomné zápočty pohľadávok a záväzkov (vrátane započítania pohľadávok a záväzkov službami), kompenzácie bartrových obchodov vývozom tovaru.

Výpočet stĺpca 10 (úhrada bežných dodávateľských faktúr):

= úhrada dodávateľských faktúr z bežného účtu, vzájomným započítaním pohľadávok
   a záväzkov (napríklad strana MD účtu 321 – Dodávatelia),
+ vyúčtovanie nevyfakturovaných dodávok zo zahraničia (napríklad strana MD účtu
   326 – Nevyfakturované dodávky),
+ poskytnuté preddavky zahraničným dodávateľom (napríklad strana MD účtu 314 – Poskytnuté 
   preddavky),
– úhrady za prijaté dobropisy a reklamácie (napríklad strana D účtu 315 – Ostatné pohľadávky).

Všetky uvádzané hodnoty sa posudzujú z časového hľadiska, a to ako krátkodobé a dlhodobé.

Stĺpec 11 – NETTO ZMENA
Vyjadruje rozdiel (saldo) medzi transakciami zvyšujúcimi pasíva a  transakciami znižujúcimi pasíva v sledovanom období.

Výpočet stĺpca 10: 

= transakcie zvyšujúce pasíva (stĺpec 9),
– transakcie znižujúce pasíva (stĺpec 10).

Ak je výsledná hodnota záporná (hodnoty v stĺpci 9 < hodnoty v stĺpci 10), znamienko (–) sa uvádza, znamienko (+) sa neuvádza (hodnoty v stĺpci 9 > hodnoty v stĺpci 10).

Stĺpec 12 – KURZOVÉ A INÉ ROZDIELY
Uvádzajú sa tu kurzové rozdiely (podľa nižšie uvedeného výpočtu), rozdiely spôsobené zaokrúhľovaním, reklasifikácia pohľadávok a záväzkov z krátkodobých na dlhodobé a naopak, predaj dovozných záväzkov inému tuzemcovi – podnikateľovi a organizačnej zložke cudzozemca v tuzemsku, reklasifikácia finančnej investície pri zvýšení (najmenej 10 %) alebo znížení (do 10 %) percentuálnej majetkovej účasti už evidovaného zahraničného investora vo vykazujúcej jednotke, emisné ážio a iné rozdiely súvisiace s transakciami.

Výpočet stĺpca 12 (pri kurzových a iných rozdieloch):

= stav ku koncu obdobia (stĺpec 13),
– stav k 1. januáru (stĺpec 8),
– netto zmena (stĺpec 11).

Ak je výsledok výpočtu záporný, znamienko (–) sa uvádza.

Stĺpec 12 sa vypĺňa aj v nasledujúcich prípadoch:

– pri reklasifikácii záväzkov z krátkodobých na dlhodobé:

Pri reklasifikácii záväzkov z krátkodobých na dlhodobé sa skutočnosť zaznamená záporným znamienkom v príslušnom riadku krátkodobých záväzkov a kladným znamienkom v riadku s dlhodobými záväzkami v dohodnutej výške reklasifikovaného záväzku.
Zmena splatnosti z dlhodobých záväzkov na krátkodobé sa zachytí obdobným spôsobom.

– pri splynutí, zlúčení alebo rozdelení spoločností:

Pri splynutí, zlúčení alebo rozdelení spoločností dochádza k výmazu zanikajúcej spoločnosti z príslušného registra alebo evidencie, pohľadávky a záväzky zväčša prechádzajú na nastupujúcu spoločnosť. Zanikajúca spoločnosť zaznamená túto skutočnosť záporným znamienkom (konečný stav pohľadávok a záväzkov bude nulový), u nastupujúcej spoločnosti sa údaje (prevzaté pohľadávky a záväzky) doplnia do rovnakého stĺpca kladným znamienkom. Zmena prebehne u oboch spoločností v jednom vykazovanom období.

– pri kapitalizácii úveru:

Ak v priebehu vykazovaného obdobia dôjde ku kapitalizácii úveru, táto zmena sa zaznamená záporným znamienkom v riadku, kde je úver evidovaný a kladným znamienkom v riadku 211 – Majetková účasť najmenej 10 % – priamy investor – zahraničný subjekt alebo v riadku 204 – Ostatné kapitálové fondy, prípadne v riadku 207 – Majetková účasť do 10 %.

Stĺpec 13 – STAV KU KONCU OBDOBIA
Vykazuje sa tu konečný stav krátkodobých a dlhodobých záväzkov (vrátane alikvotnej (predpísanej) hodnoty úrokov), základné imanie, ostatné kapitálové fondy. Je to hodnota, ktorú vykazujúca jednotka dlhuje zahraničným dodávateľom, a to:
1)	priamym zahraničným investorom – zahraničným subjektom,
2)	podnikom priamej investície v zahraničí,
3)	ostatným zahraničným subjektom, s ktorými vykazujúcu jednotku nespája žiadna majetková účasť. 

Výpočet stĺpca 13 (obstaranie zásob, dlhodobého hmotného a nehmotného majetku):  

= neuhradené záväzky voči zahraničným dodávateľom k poslednému dňu vykazovaného 
   obdobia, očistené o neuhradené faktúry za služby,
+ nevyfakturované dodávky zo zahraničia,
– zostatok prijatých dobropisov,
– zostatok poskytnutých preddavkov zaplatených zahraničným dodávateľom,
+ časové rozlíšenie úrokov.

Služby nie sú náplňou ani jednej z položiek.

Ak sú poskytnuté preddavky zahraničným dodávateľom (účet 314 – Poskytnuté preddavky,                   051 – Poskytnuté preddavky na dlhodobý nehmotný majetok, 052 – Poskytnuté preddavky na dlhodobý hmotný majetok) vyššie ako konečný stav dovozných záväzkov (účet 321 – Dodávatelia), tak sa v riadku dovozných záväzkov vykazuje znamienko (-). Hodnota zaplatených a nevyúčtovaných preddavkov sa uvedie v riadku 203 – Preddavky z riadkov 201, 202, 217, 218, 219, 220. 

Všetky uvádzané hodnoty sa posudzujú z časového hľadiska, a to ako krátkodobé a dlhodobé.

Stĺpec 14 – NÁKLADY
Vykazuje sa tu sumárne alikvotná (predpísaná) hodnota úrokov (vznikajúcich pri obstaraní zásob, spotrebného materiálu, dlhodobého hmotného a nehmotného majetku, úroky z omeškania).
Podiely na zisku a dividendy z riadkov 207 – Majetková účasť do 10 %, 211 – Majetková účasť   najmenej 10 % – priamy investor – zahraničný subjekt, 212 – Majetková účasť do 10 % – podnik priamej investície v zahraničí sa uvádzajú iba vtedy, keď boli skutočne zaplatené z bankového účtu vykazujúcej jednotky.

Údaje sa prepočítajú kurzom NBS, banky alebo pobočky zahraničnej banky a sú zhodné s účtovnou evidenciou. Do hlásenia sa vpisujú narastajúco (kumulovane) od 1. januára do konca vykazovaného obdobia.

Riadok 201 – DOVOZNÉ ZÁVÄZKY KRÁTKODOBÉ
Vykazujú sa tu krátkodobé záväzky z obchodných vzťahov a poskytnuté krátkodobé preddavky zahraničným dodávateľom, prijaté dobropisy a nevyfakturované dodávky. 
Ide o záväzky (vrátane alikvotnej (predpísanej) hodnoty úrokov), ktoré vznikli pri obstaraní zásob (materiál, spotrebný materiál, tovar), hmotného a nehmotného majetku, s výnimkou služieb. 
Krátkodobé záväzky vznikajúce pri dovoze od priameho investora – zahraničného subjektu a konsolidovaného celku sa vykazujú v riadku 217 – Krátkodobé pasíva – priamy investor – zahraničný subjekt a krátkodobé záväzky voči podniku priamej investície v zahraničí a konsolidovanému celku sa vykazujú v riadku 218 – Krátkodobé pasíva – podnik priamej investície v zahraničí.

Obstaranie zásob, nehmotného a hmotného majetku (vrátane alikvotnej (predpísanej) hodnoty úrokov) predstavuje transakciu zvyšujúcu pasíva, úhrada sa zachytí ako transakcia znižujúca pasíva. Transakciu znižujúcu pasíva predstavuje aj vzájomné započítanie pohľadávok a záväzkov (vrátane započítania pohľadávok a záväzkov službami). Prijaté dobropisy (účet 321 – Dodávatelia, účet 315 – Ostatné pohľadávky) sa zaznamenajú do transakcií zvyšujúcich pasíva so záporným znamienkom (–), ich úhrada predstavuje transakcie znižujúce pasíva so záporným znamienkom (–).
Ak vykazujúca jednotka vo vykazovanom období okrem bežných záväzkov uhradí aj preddavky (účet 314 – Poskytnuté preddavky, 051– Poskytnuté preddavky na dlhodobý nehmotný majetok,                   052 – Poskytnuté preddavky na dlhodobý hmotný majetok) táto operácia sa zaznamená ako transakcia znižujúca pasíva. V období, keď vykazujúca jednotka dostane vyúčtovanie zaplatenej zálohovej faktúry, táto skutočnosť sa zaznamená ako transakcia zvyšujúca pasíva. 
Čisté preddavky sa evidujú v riadku 203 – Preddavky z riadkov 201, 202, 217, 218, 219, 220.

Kurzové a iné rozdiely.
Pri reklasifikácii záväzkov z krátkodobých na dlhodobé sa skutočnosť zaznamená záporným znamienkom v stĺpci kurzové a iné rozdiely v riadku 201 – Dovozné záväzky krátkodobé a kladným znamienkom v rovnakom stĺpci v riadku 202 – Dovozné záväzky dlhodobé v dohodnutej výške reklasifikovaného záväzku.

Riadok 202 – DOVOZNÉ ZÁVÄZKY DLHODOBÉ 
Vykazujú sa tu dlhodobé záväzky z obchodných vzťahov a poskytnuté dlhodobé preddavky zahraničným dodávateľom. Ide o záväzky (vrátane alikvotnej (predpísanej) hodnoty úrokov), ktoré vznikli pri obstaraní zásob (materiál, spotrebný (materiál, spotrebný materiál, tovar), hmotného a nehmotného majetku, finančného lízingu, s výnimkou služieb. Ak vykazujúca jednotka, v prípade finančného lízingu, získa finančné prostriedky na financovanie od tretej osoby (napríklad od finančnej inštitúcie) so sídlom v zahraničí, vykáže sa dlžná čiastka súčasne v riadku 206 – Finančné úvery dlhodobé s podrobnejším popisom v časti IV. – Úvery – pasíva.
V prípade, že finančné prostriedky čerpá priamy investor – zahraničný subjekt (materská spoločnosť a konsolidovaný celok) a predmet lízingu je vedený v majetku vykazujúcej jednotky, uvedie sa táto skutočnosť súčasne do riadku 215 – Finančné úvery dlhodobé – priamy investor – zahraničný subjekt s podrobnejším popisom v časti IV. – Úvery.

Dlhodobé záväzky vznikajúce pri dovoze od priameho investora – zahraničného subjektu a konsolidovaného celku sa vykazujú v riadku 219 – Dlhodobé pasíva – priamy investor – zahraničný subjekt a dlhodobé záväzky voči podniku priamej investície v zahraničí a konsolidovanému celku sa vykazujú v riadku 220 – Dlhodobé pasíva – podnik priamej investície v zahraničí.

Obstaranie zásob, nehmotného a hmotného majetku (vrátane alikvotnej (predpísanej) hodnoty úrokov) predstavuje transakciu zvyšujúcu pasíva, úhrada sa zaznamená ako transakcia znižujúca pasíva. Transakciu znižujúcu pasíva predstavuje aj vzájomné započítanie pohľadávok a záväzkov (vrátane započítania pohľadávok a záväzkov službami).
Prijaté dobropisy (účet 321 – Dodávatelia, účet 315 – Ostatné pohľadávky) sa zaznamenajú do transakcií zvyšujúcich pasíva so záporným znamienkom (–), ich úhrada predstavuje transakcie znižujúce pasíva so záporným znamienkom (–).
Ak vykazujúca jednotka vo vykazovanom období, okrem bežných záväzkov, uhradí aj preddavky (účet 314 – Poskytnuté preddavky, 051– Poskytnuté preddavky na dlhodobý nehmotný majetok,                    052 – Poskytnuté preddavky na dlhodobý hmotný majetok) táto operácia sa zaznamená ako transakcia znižujúca pasíva. V období, keď vykazujúca jednotka dostane vyúčtovanie zaplatenej zálohovej faktúry, zaznamená túto skutočnosť ako transakciu zvyšujúcu pasíva.
Čisté preddavky sa evidujú v riadku 203 – Preddavky z riadkov 201, 202, 217, 218, 219, 220.

Kurzové a iné rozdiely.
Pri reklasifikácii záväzkov z dlhodobých na krátkodobé sa skutočnosť zaznamená záporným znamienkom v stĺpci kurzové a iné rozdiely v riadku 202 – Dovozné záväzky dlhodobé a kladným znamienkom v rovnakom stĺpci v riadku 201 – Dovozné záväzky krátkodobé v dohodnutej výške reklasifikovaného záväzku.

Riadok 203 – PREDDAVKY Z RIADKOV 201, 202, 217, 218, 219, 220
Vykazuje sa tu čistá hodnota preddavkov voči zahraničným dodávateľom (z účtu 314 – Poskytnuté preddavky, 051 – Poskytnuté preddavky na dlhodobý nehmotný majetok, 052 – Poskytnuté preddavky na dlhodobý hmotný majetok) k 1. januáru vykazovaného roka a k ultimu vykazovaného obdobia. Vyjadrujú sa vždy kladným číslom.

Riadok 204 – OSTATNÉ KAPITÁLOVÉ FONDY
Vykazuje sa tu len tá hodnota ostatných kapitálových fondov, ktorá súvisí s priamym                 investorom – zahraničným subjektom. Kapitálové fondy vytvorené už pred vstupom priameho      investora – zahraničného subjektu sa v hlásení neuvádzajú, podobne ako odpustené dane z príjmov právnických osôb. Pohyby v riadku 204 – Ostatné kapitálové fondy sa podrobnejšie popíšu v časti VI. – Poznámky.

Kurzové a iné rozdiely.
Ak v priebehu vykazovaného obdobia dôjde ku kapitalizácii úveru, táto zmena sa zaznamená záporným znamienkom v stĺpci kurzové a iné rozdiely, v riadku, kde je úver evidovaný a kladným znamienkom v stĺpci kurzové a iné rozdiely v riadku 211 – Majetková účasť najmenej 10 % – priamy                  investor – zahraničný subjekt alebo v riadku 204 – Ostatné kapitálové fondy.

Riadok 205 – FINANČNÉ ÚVERY KRÁTKODOBÉ
Vykazujú sa tu prijaté finančné úvery a pôžičky (vrátane alikvotnej (predpísanej) hodnoty úrokov) zo zahraničia so splatnosťou do jedného roka vrátane. Úvery prijaté od priameho                          investora – zahraničného subjektu a konsolidovaného celku sa uvádzajú v riadku 213 – Finančný úver krátkodobý – priamy investor – zahraničný subjekt, úvery prijaté od podniku priamej investície v zahraničí a konsolidovaného celku sa vykazujú v riadku 214 – Finančný úver krátkodobý – podnik priamej investície v zahraničí.
Prijatý úver sa zaznamená, vrátane alikvotnej (predpísanej) hodnoty úrokov, ako transakcia zvyšujúca pasíva, zároveň sa vyplnia podrobnejšie informácie o prijatých peňažných prostriedkoch v časti IV. – Úvery – pasíva.
Splátka úveru, (vrátane) úrokov sa zapíše ako transakcia znižujúca pasíva. Transakciu znižujúcu pasíva predstavuje aj splatenie úveru zásobami a službami. 

Úroky z úverov sa evidujú aj osobitne v stĺpci 14 – Náklady a súčasne v riadku 228 – Úroky z riadkov 201, 202, 205, 206, stĺpec 14.

Riadok 206 – FINANČNÉ ÚVERY DLHODOBÉ
Vykazujú sa tu prijaté finančné úvery a pôžičky (vrátane alikvotnej (predpísanej) hodnoty úrokov) zo zahraničia so splatnosťou viac ako jeden rok. Ak vykazujúca jednotka, v prípade finančného lízingu, získa finančné prostriedky na financovanie od tretej osoby (napríklad od finančnej inštitúcie) so sídlom v zahraničí, vykáže sa dlžná čiastka v riadku 206 – Finančné úvery dlhodobé s podrobnejším popisom v časti IV. – Úvery – pasíva.
V prípade, že prostriedky na financovanie lízingu čerpá priamy investor – zahraničný subjekt (materská spoločnosť a konsolidovaný celok) a predmet lízingu je vedený v majetku vykazujúcej jednotky, uvedie sa táto skutočnosť do riadku 215 – Finančné úvery dlhodobé – priamy investor – zahraničný subjekt s podrobnejším popisom v časti IV. – Úvery.
Hodnota samotného finančného prenájmu sa vykazuje v riadku 202 – Dovozné záväzky dlhodobé.

Úvery prijaté od priameho investora – zahraničného subjektu a konsolidovaného celku sa uvádzajú v riadku 215 – Finančný úver dlhodobý – priamy investor – zahraničný subjekt, úvery prijaté od podniku priamej investície v zahraničí a konsolidovaného celku sa vykazujú v riadku 216 – Finančný úver dlhodobý – podnik priamej investície v zahraničí.

Prijatý úver sa zaznamená, vrátane alikvotnej (predpísanej) hodnoty úrokov, ako transakcia zvyšujúca pasíva, zároveň sa vyplnia podrobnejšie informácie o prijatých peňažných prostriedkoch v časti IV. – Úvery – pasíva.
Splátka úveru (vrátane úrokov) sa zapíše ako transakcia znižujúca pasíva. Transakciu znižujúcu pasíva predstavuje aj splatenie úveru zásobami a službami.

Úroky z úverov sa evidujú osobitne v stĺpci 14 – Náklady a súčasne aj v riadku 228 – Úroky z riadkov 201, 202, 205, 206, stĺpec 14.

Riadok 207 – MAJETKOVÁ ÚČASŤ DO 10 %
Vykazuje sa tu hodnota majetkovej účasti zahraničného subjektu na celkovom základnom imaní vykazujúcej jednotky, ak je jeho podiel menší ako 10 %.
Ak má zahraničný subjekt majetkovú účasť menšiu ako 10 % a súčasne vykazujúca jednotka vlastní najmenej 10 % majetkovej účasti zahraničného subjektu, hodnoty sa vykazujú v riadku 212 – Majetková účasť do 10 % – podnik priamej investície v zahraničí.
Náklady – dividendy – sa vykazujú len skutočne zaplatené, a to v stĺpci 14 – Náklady a súčasne v riadku 222 – Dividendy z riadku 207, stĺpec 14. Prepočítavajú sa kurzom platným v deň uskutočnenia prevodu finančných prostriedkov do zahraničia.
Zápis sa uskutoční v momente prevodu finančných prostriedkov.
Nepatrí sem nákup a predaj majetkových cenných papierov uskutočnený prostredníctvom obchodníka s cennými papiermi na území SR.

Kurzové a iné rozdiely.
Ak nastane prípad zvýšenia percentuálnej účasti priameho zahraničného investora a zároveň je potrebné preklasifikovať vklad do základného imania z riadku 207 – Majetková účasť do 10 % do riadku            211 – Majetková účasť najmenej 10 % – priamy investor – zahraničný subjekt, zmena sa zachytí záporným znamienkom v stĺpci kurzové a iné rozdiely v riadku 207 – Majetková účasť do 10 % a kladným znamienkom v riadku 211 – Majetková účasť najmenej 10 % – priamy investor – zahraničný subjekt v rovnakom stĺpci (pri znížení percentuálnej účasti priameho zahraničného investora zmena sa zaznamená obdobne a použijú sa znamienka s opačnou polaritou).

Riadok 208 – DLHOPISY A ZMENKY (DLHODOBÉ CENNÉ PAPIERE)
Vykazuje sa tu hodnota nákupu (zo zahraničia) a predaja (do zahraničia) tuzemských cenných papierov (vrátane alikvotnej (predpísanej) hodnoty úrokov) nemajetkovej povahy emitovaných vykazujúcou jednotkou znejúcich na cudziu menu s pôvodnou zmluvnou splatnosťou viac ako jeden rok. Vo všeobecnosti nástroje klasifikované v tomto riadku predstavujú dlhové cenné papiere, ktoré poskytujú držiteľovi bezvýhradné právo na pevný peňažný príjem, ktorý nie je závislý na príjmoch emitenta. Okrem dlhopisov (obligácií) a zmeniek sem patria napríklad dlhové úpisy, konvertibilné dlhopisy, depozitné certifikáty, obchodovateľné vkladové certifikáty a iné.
Akcie, ktoré vyjadrujú majetkovú účasť, sem nepatria.
Zápis sa uskutoční v momente prevodu finančných prostriedkov.
Nepatrí sem nákup a predaj majetkových cenných papierov uskutočnený prostredníctvom obchodníka s cennými papiermi na území SR.

Riadok 209 – NÁSTROJE PEŇAŽNÉHO TRHU (KRÁTKODOBÉ CENNÉ PAPIERE)
Vykazuje sa tu hodnota nákupu (zo zahraničia) a predaja (do zahraničia) tuzemských cenných papierov (vrátane alikvotnej (predpísanej) hodnoty úrokov) nemajetkovej povahy emitovaných vykazujúcou jednotkou, znejúcich na cudziu alebo slovenskú menu, s pôvodnou zmluvnou splatnosťou nižšou ako jeden rok vrátane. Tieto krátkodobé cenné papiere dávajú držiteľovi bezvýhradné právo získať stanovenú čiastku pri splatnosti a obvykle sú obchodovateľné na organizovaných trhoch. Medzi nástroje peňažného trhu patria štátne pokladničné poukážky, krátkodobé obchodovateľné vkladové certifikáty, krátkodobé zmenky a iné. 
Akcie, ktoré vyjadrujú majetkovú účasť, sem nepatria.
Zápis sa uskutoční v momente prevodu finančných prostriedkov.

Nepatrí sem nákup a predaj majetkových cenných papierov uskutočnený prostredníctvom obchodníka s cennými papiermi na území SR.

Riadok 210 – FINANČNÉ DERIVÁTY
Patria sem všetky transakcie s finančnými derivátmi (vrátane alikvotnej (predpísanej) hodnoty úrokov), ich cena sa odvodzuje od cien podkladových aktív na promptnom trhu. Existujú dva základné typy finančných derivátov: pevné termínové kontrakty (forwardy, futures, swapy) a opčné termínové kontrakty (opcie).
Pevné termínové kontrakty sú prísľuby na dodanie alebo prijatie dodávky špecifikovaného množstva štandardnej jednotky určitej komodity, cudzej meny alebo cenných papierov za stanovenú cenu k stanovenému dátumu alebo v stanovenom období. 
Opcia dáva svojmu majiteľovi – kupujúcemu opciu – právo kúpiť alebo predať, určitú hodnotu v určitom čase alebo do určitého času, za vopred dohodnutú – realizačnú cenu.

Uvedené prísľuby alebo práva sú zakotvené v kontraktoch, ktoré v prípade ak sú obchodovateľné alebo zúčtované na trhu sa môžu považovať za deriváty. Subjekt, ktorý derivát emituje a predá do zahraničia obdrží prémiu za záväzok predať alebo kúpiť stanovený objem aktív, ktorých sa derivát týka. Cena derivátu predstavuje bežné náklady emitenta spojené s vykúpením svojho podmieneného záväzku.

Prémia sa v hlásení zaznamená nasledovne:

Transakciu zvyšujúcu pasíva predstavuje predaj derivátu emitovaného domácim subjektom do zahraničia. 

Transakciu znižujúcu pasíva predstavuje nákup derivátu emitovaného domácim subjektom zo zahraničia.

Do finančných derivátov sa zahrňuje okrem obchodovania s kontraktmi aj čistá hodnota finančného vyrovnania ako rozdiel medzi dohodnutou cenou v kontrakte a prevažujúcou trhovou cenou (ak nie je možné preceniť deriváty trhovou cenou použije sa kvalifikovaný odhad). Čistá hodnota finančného vyrovnania sa zaznamená po skončení doby splatnosti a vysporiadaní podkladového aktíva, pričom dosiahnutý zisk alebo strata z derivátov emitovaných domácim subjektom je súčasťou transakcií znižujúcich pasíva.

Riadok 211 – MAJETKOVÁ ÚČASŤ NAJMENEJ 10 % – PRIAMY                                 INVESTOR – ZAHRANIČNÝ SUBJEKT
Vykazujú sa tu hodnoty podielov priamych investorov – zahraničných subjektov – ak ich peňažný a nepeňažný podiel na základnom imaní vykazujúcej jednotky dosiahol hodnotu najmenej 10 % a je skutočne splatený.
Súčasne sem patrí aj nákup a predaj majetkových cenných papierov (akcií) emitovaných vykazujúcou jednotkou, uskutočnený prostredníctvom obchodníka s cennými papiermi.
Emisné ážio, ako rozdiel medzi menovitou hodnotou vydaných akcií a sumou platenou za akcie (emisný kurz) alebo vkladov pri zvyšovaní základného imania upísaním nových akcií alebo vkladov, je súčasťou riadku 211 – Majetková účasť najmenej 10 % – priamy investor – zahraničný subjekt.
Ak v priebehu fungovania vykazujúcej jednotky dôjde k navýšeniu základného imania, prípadne k jeho zníženiu, zmena sa zaznamená pomocou transakcií alebo kurzových a iných rozdielov.
K transakciám zvyšujúcim pasíva dochádza vtedy, ak skutočne nastal prílev peňažných a nepeňažných (v prípade nepeňažných vkladov) prostriedkov na územie Slovenskej republiky a vklad bol splatený (pred zápisom do príslušného registra alebo evidencie je údaj evidovaný na účte 419 – Zmeny základného imania).
Ak sa podiel priameho zahraničného investora zníži, podiel je vyplatený (pred výmazom z príslušného registra alebo evidencie), ide o  transakcie znižujúce pasíva.
Každú zmenu zachytenú v transakciách zvyšujúcich pasíva alebo transakciách znižujúcich pasíva sa zaznamená časti V. – Rozpis majetkovej účasti. 

Kurzové a iné rozdiely.
Pri splynutí, zlúčení alebo rozdelení spoločností dochádza k výmazu zanikajúcej spoločnosti z príslušného registra alebo evidencie, pohľadávky a záväzky zväčša prechádzajú na nastupujúcu spoločnosť. Zanikajúca spoločnosť zaznamená túto skutočnosť záporným znamienkom v stĺpci kurzové a iné rozdiely (konečný stav pohľadávok a záväzkov bude nulový), u nastupujúcej spoločnosti sa údaje (prevzaté pohľadávky a záväzky) doplnia do rovnakého stĺpca kladným znamienkom. Zmena sa zaznamená v časti VI. – Poznámky a aby prebehla u oboch spoločností v jednom vykazovanom období.

Ak nastane prípad zvýšenia percentuálnej účasti priameho zahraničného investora a zároveň je potrebné preklasifikovať vklad do základného imania z riadku 207 – Majetková účasť do 10 % do riadku           211 – Majetková účasť najmenej 10 % – priamy investor – zahraničný subjekt, zmena sa zachytí záporným znamienkom v stĺpci kurzové a iné rozdiely v riadku 207 – Majetková účasť do 10 % a kladným znamienkom v riadku 211 – Majetková účasť najmenej 10 % – priamy investor – zahraničný subjekt v rovnakom stĺpci (pri znížení percentuálnej účasti priameho zahraničného investora zmena sa zaznamená obdobne a použijú sa znamienka s opačnou polaritou).

Ak v priebehu vykazovaného obdobia dôjde ku kapitalizácii úveru, táto zmena sa zaznamená záporným znamienkom v stĺpci kurzové a iné rozdiely v riadku, kde je úver evidovaný a kladným znamienkom v stĺpci kurzové a iné rozdiely v riadku 211 – Majetková účasť najmenej 10 % – priamy                  investor – zahraničný subjekt alebo v riadku 204 – Ostatné kapitálové fondy.

Ak v priebehu vykazovaného obdobia nastane zmena krajiny priameho investora – zahraničného subjektu a súčasne sa hodnota majetkového podielu nezmení, nový kód krajiny sa zaznamená v časti I. C bod 1. Teritoriálne zmeny nie sú súčasťou transakcií a kurzových a iných rozdielov.

Náklady – dividendy, rozdelený zisk sa vykazujú len skutočne zaplatené, sú súčasťou stĺpca                  14 – Náklady a súčasne riadku 223 – Dividendy – rozdelený zisk z riadkov 211 a 212, stĺpec 14.

Riadok 212 – MAJETKOVÁ ÚČASŤ DO 10 % – PODNIK PRIAMEJ INVESTÍCIE V ZAHRANIČÍ
Vykazuje sa tu majetková účasť zahraničného subjektu do 10 %, v ktorom má vykazujúca jednotka podiel majetkovej účasti na základnom imaní najmenej 10 %.
Ak je podiel majetkovej účasti zahraničného subjektu najmenej 10 %, vykazuje sa táto hodnota v riadku    211 – Majetková účasť najmenej 10 % – priamy investor – zahraničný subjekt.
Náklady – dividendy, rozdelený zisk – prevedené do zahraničia sa vykazujú len skutočne zaplatené, sú súčasťou stĺpca 14 – Náklady a súčasne v riadku 223 – Dividendy – rozdelený zisk z riadkov 211 a 212, stĺpec 14.

Riadok 213 – FINANČNÉ ÚVERY KRÁTKODOBÉ – PRIAMY INVESTOR – ZAHRANIČNÝ SUBJEKT 
Vykazujú sa tu prijaté krátkodobé finančné úvery a pôžičky (vrátane alikvotnej (predpísanej) hodnoty úrokov) od priameho investora – zahraničného subjektu, ktorý má vo vykazujúcej jednotke podiel na základnom imaní najmenej 10 % a konsolidovaného celku so splatnosťou do jedného roka vrátane. 
Prijatý úver sa zaznamená, vrátane alikvotnej (predpísanej) hodnoty úrokov, ako transakcia zvyšujúca pasíva, zároveň sa vyplnia podrobnejšie informácie o prijatých peňažných prostriedkoch v časti IV. – Úvery – pasíva.
Splátka úveru (vrátane úrokov) sa zapíše ako transakcia znižujúca pasíva. Transakciu znižujúcu pasíva predstavuje aj splatenie úveru zásobami a službami.

Úroky z úverov sa evidujú osobitne v stĺpci 14 – Náklady a súčasne v riadku 225 – Úroky z riadkov 213 až 220, stĺpec 14.

Súčasťou riadku je aj KONTO POOLING – prevody a preúčtovanie peňažných prostriedkov na bežný účet vykazujúcej jednotky od priameho investora – zahraničného subjektu alebo od spoločností (zahraničných subjektov) s majetkovým vzťahom k priamemu investorovi – zahraničnému subjektu za účelom vykrytia debetného zostatku. Transakcie zvyšujúce pasíva predstavujú prevod prostriedkov na bežný účet vykazujúcej jednotky, transakcie znižujúce pasíva vrátenie týchto prostriedkov priamemu               investorovi – zahraničnému subjektu a konsolidovanému celku.

Kurzové a iné rozdiely.
Ak v priebehu vykazovaného obdobia dôjde ku kapitalizácii úveru, táto zmena sa zaznamená záporným znamienkom v stĺpci kurzové a iné rozdiely v riadku, kde je úver evidovaný a kladným znamienkom v stĺpci kurzové a iné rozdiely v riadku 211 – Majetková účasť najmenej 10 % – priamy                  investor – zahraničný subjekt alebo v riadku 204 – Ostatné kapitálové fondy.

Riadok 214 – FINANČNÉ ÚVERY KRÁTKODOBÉ – PODNIK PRIAMEJ INVESTÍCIE V ZAHRANIČÍ
Vykazujú sa tu prijaté finančné úvery a pôžičky (vrátane alikvotnej (predpísanej) hodnoty úrokov) od podniku priamej investície v zahraničí a konsolidovaného celku so splatnosťou do jedného roka vrátane. Úvery prijaté od priameho investora – zahraničného subjektu a konsolidovaného celku sa uvádzajú v riadku 213 – Finančný úver krátkodobý – priamy investor – zahraničný subjekt, úvery prijaté od ostatných zahraničných subjektov sa uvádzajú v riadku 205 – Finančné úvery krátkodobé.

Prijatý úver sa zaznamená, vrátane alikvotnej (predpísanej) hodnoty úrokov, ako transakcia zvyšujúca pasíva, zároveň sa vyplnia podrobnejšie informácie o prijatých peňažných prostriedkoch v časti IV. – Úvery – pasíva.
Splátka úveru (vrátane úrokov) sa zapíše ako transakcia znižujúca pasíva. Transakciu znižujúcu pasíva predstavuje aj splatenie úveru zásobami a službami.

Úroky z úverov sa evidujú osobitne v stĺpci 14 – Náklady a súčasne aj v riadku 225 – Úroky z riadkov 213 až 220, stĺpec 14.

Kurzové a iné rozdiely.
Ak v priebehu vykazovaného obdobia dôjde ku kapitalizácii úveru, táto zmena sa zaznamená záporným znamienkom v stĺpci kurzové a iné rozdiely v riadku, kde je úver evidovaný a kladným znamienkom v stĺpci kurzové a iné rozdiely v riadku 211 – Majetková účasť najmenej 10 % – priamy                  investor – zahraničný subjekt alebo v riadku 204 – Ostatné kapitálové fondy.

Riadok 215 – FINANČNÉ ÚVERY DLHODOBÉ – PRIAMY INVESTOR – ZAHRANIČNÝ SUBJEKT
Patria sem prijaté dlhodobé finančné úvery a pôžičky (vrátane alikvotnej (predpísanej) hodnoty úverov) od priameho investora – zahraničného subjektu, ktorý má vo vykazujúcej jednotke podiel na základnom imaní najmenej 10 % a konsolidovaného celku so splatnosťou nad jeden rok. V prípade finančného lízingu, ak prostriedky na jeho financovanie čerpá priamy investor – zahraničný subjekt (materská spoločnosť a konsolidovaný celok) a predmet lízingu je vedený v majetku vykazujúcej jednotky, táto skutočnosť sa zapíše do riadku 215 – Finančné úvery dlhodobé – priamy                  investor – zahraničný subjekt s podrobnejším popisom v časti IV. – Úvery.
Ak vykazujúca jednotka získa finančné prostriedky na financovanie od tretej osoby (napríklad od finančnej inštitúcie) so sídlom v zahraničí, vykáže sa dlžná čiastka v riadku 206 – Finančné úvery dlhodobé s podrobnejším popisom v časti IV. – Úvery – pasíva.
Hodnota samotného finančného prenájmu sa vykazuje v riadku 202 – Dovozné záväzky dlhodobé.

Prijatý úver sa zaznamená, vrátane alikvotnej (predpísanej) hodnoty úrokov, ako transakcia zvyšujúca pasíva, zároveň sa vyplnia podrobnejšie informácie o prijatých peňažných prostriedkoch v časti IV. – Úvery – pasíva.
Splátka úveru (vrátane úrokov) sa zapíše ako transakcia znižujúca pasíva. Transakciu znižujúcu pasíva predstavuje aj splatenie úveru zásobami a službami.

Úroky z úverov sa evidujú osobitne v stĺpci 14 – Náklady a súčasne aj v riadku 225 – Úroky z riadkov 213 až 220, stĺpec 14.

Kurzové a iné rozdiely.
Ak v priebehu vykazovaného obdobia dôjde ku kapitalizácii úveru, táto zmena sa zaznamená záporným znamienkom v stĺpci kurzové a iné rozdiely, v riadku, kde je úver evidovaný a kladným znamienkom v stĺpci kurzové a iné rozdiely v riadku 211 – Majetková účasť najmenej 10 % – priamy                  investor – zahraničný subjekt alebo v riadku 204 – Ostatné kapitálové fondy.

Riadok 216 – FINANČNÉ ÚVERY DLHODOBÉ – PODNIK PRIAMEJ INVESTÍCIE V ZAHRANIČÍ
Vykazujú sa tu prijaté finančné úvery a pôžičky (vrátane alikvotnej (predpísanej) hodnoty úrokov) od podniku priamej investície v zahraničí a konsolidovaného celku so splatnosťou nad jeden rok. Úvery prijaté od priameho investora – zahraničného subjektu a konsolidovaného celku sa uvádzajú v riadku 215 – Finančný úver dlhodobý – priamy investor – zahraničný subjekt, úvery prijaté od ostatných zahraničných subjektov sa uvádzajú v riadku 206 – Finančné úvery dlhodobé.

Prijatý úver sa zaznamená, vrátane alikvotnej (predpísanej) hodnoty úrokov, ako transakcia zvyšujúca pasíva, zároveň sa vyplnia podrobnejšie informácie o prijatých peňažných prostriedkoch v časti IV. – Úvery – pasíva.
Splátka úveru (vrátane úrokov) sa zapíše ako transakcia znižujúca pasíva. Transakciu znižujúcu pasíva predstavuje aj splatenie úveru zásobami a službami.

Úroky z úverov sa evidujú osobitne v stĺpci 14 – Náklady a súčasne aj v riadku 225 – Úroky z riadkov 213 až 220, stĺpec 14.

Kurzové a iné rozdiely.
Ak v priebehu vykazovaného obdobia dôjde ku kapitalizácii úveru, táto zmena sa zaznamená záporným znamienkom v stĺpci kurzové a iné rozdiely, v riadku, kde je úver evidovaný a kladným znamienkom v stĺpci kurzové a iné rozdiely v riadku 211 – Majetková účasť najmenej 10 % – priamy                 investor – zahraničný subjekt alebo v riadku 204 – Ostatné kapitálové fondy.

Riadok 217 – KRÁTKODOBÉ PASÍVA – PRIAMY INVESTOR – ZAHRANIČNÝ SUBJEKT
Vykazujú sa tu krátkodobé záväzky z obchodných vzťahov a poskytnuté krátkodobé preddavky voči priamemu investorovi – zahraničnému subjektu, ktorý má vo vykazujúcej jednotke majetkovú účasť najmenej 10 % a voči konsolidovanému celku (prijatý záväzok od materskej spoločnosti priameho zahraničného investora, prípadne poskytnutý preddavok materskej spoločnosti priameho zahraničného investora). 
Ide o záväzky, ktoré vznikli pri obstaraní zásob (materiál, spotrebný materiál, tovar), hmotného a nehmotného majetku (vrátane alikvotnej (predpísanej) hodnoty úrokov), s výnimkou služieb. Súčasťou tohto riadku sú aj obchody s krátkodobým finančným majetkom – cenné papiere emitované vykazujúcou jednotkou so splatnosťou do jedného roka vrátane. V každom prípade sa jedná o vzťah priamy investor (prípadne konsolidovaný celok) – vykazujúca jednotka.
Krátkodobé záväzky vznikajúce pri dovoze od podniku priamej investície v zahraničí a konsolidovanému celku sa vykazujú v riadku 218 – Krátkodobé pasíva – podnik priamej investície v zahraničí a krátkodobé záväzky voči ostatným zahraničným dodávateľom, s ktorými nie je vykazujúca jednotka majetkovo prepojená sa uvádzajú v riadku 201 – Dovozné záväzky krátkodobé.

Obstaranie zásob, nehmotného a hmotného majetku (vrátane alikvotnej (predpísanej) hodnoty úrokov) predstavuje transakcie zvyšujúce pasíva, ich úhrady sú transakciami znižujúcimi pasíva. Transakcie znižujúce pasíva predstavujú aj vzájomné započítanie pohľadávok a záväzkov (vrátane započítania pohľadávok a záväzkov službami).
Ak vykazujúca jednotka vo vykazovanom období okrem bežných záväzkov uhradí aj preddavky (účet 314 – Poskytnuté preddavky, 051– Poskytnuté preddavky na dlhodobý nehmotný majetok,                    052 – Poskytnuté preddavky na dlhodobý hmotný majetok) túto operáciu zaznamenáme ako transakciu znižujúcu pasíva. V období, keď vykazujúca jednotka dostane vyúčtovanie zaplatenej zálohovej faktúry, zaznamená túto skutočnosť ako transakciu zvyšujúcu pasíva. 
Čisté preddavky sa evidujú v riadku 203 – Preddavky z riadkov 201, 202, 217, 218, 219, 220.
Prijaté dobropisy (účet 321 – Dodávatelia, účet 315 – Ostatné pohľadávky) sa zaznamenajú do transakcií zvyšujúcich pasíva so záporným znamienkom (–), ich úhrada predstavuje transakcie znižujúce pasíva so záporným znamienkom (–).

Kurzové a iné rozdiely.
Pri reklasifikácii záväzkov z krátkodobých na dlhodobé sa skutočnosť zaznamená záporným znamienkom v stĺpci kurzové a iné rozdiely v riadku 217 – Krátkodobé pasíva – priamy investor – zahraničný subjekt a kladným znamienkom v stĺpci kurzové a iné rozdiely v riadku 219 – Dlhodobé pasíva – priamy investor – zahraničný subjekt v dohodnutej výške reklasifikovaného záväzku.

Riadok 218 – KRÁTKODOBÉ PASÍVA – PODNIK PRIAMEJ INVESTÍCIE V ZAHRANIČÍ
Vykazujú sa tu krátkodobé záväzky z obchodných vzťahov a poskytnuté krátkodobé preddavky voči podniku priamej investície v zahraničí, kde má vykazujúca jednotka majetkovú účasť najmenej 10 % (prijatý záväzok od dcérskej spoločnosti, prípadne poskytnutý preddavok dcérskej spoločnosti) a voči konsolidovanému celku. 
Ide o záväzky, ktoré vznikli pri obstaraní zásob (materiál, spotrebný materiál, tovar), hmotného a nehmotného majetku (vrátane alikvotnej (predpísanej) hodnoty úrokov), s výnimkou služieb. Patrí sem aj nákup a predaj nemajetkových cenných papierov emitovaných vykazujúcou jednotkou s podnikom priamej investície v zahraničí, so splatnosťou do jedného roka vrátane.
Krátkodobé záväzky vznikajúce pri dovoze od priameho investora – zahraničného subjektu a konsolidovaného celku sa vykazujú v riadku 217 – Krátkodobé pasíva – priamy investor – zahraničný subjekt a krátkodobé záväzky voči ostatným zahraničným dodávateľom, s ktorými nie je vykazujúca jednotka majetkovo prepojená sa uvádzajú v riadku 201 – Dovozné záväzky krátkodobé.

Obstaranie zásob, nehmotného a hmotného majetku (vrátane alikvotnej (predpísanej) hodnoty úrokov) predstavuje transakcie zvyšujúce pasíva, ich úhrady sú transakciami znižujúcimi pasíva. Transakciu znižujúcu pasíva predstavuje aj vzájomné započítanie pohľadávok a záväzkov (vrátane započítania pohľadávok a záväzkov službami).
Ak vykazujúca jednotka vo vykazovanom období okrem bežných záväzkov uhradí aj preddavky (účet 314 – Poskytnuté preddavky, 051– Poskytnuté preddavky na dlhodobý nehmotný majetok,                    052 – Poskytnuté preddavky na dlhodobý hmotný majetok), táto operácia sa zaznamená ako transakcia znižujúca pasíva. V období, keď vykazujúca jednotka dostane vyúčtovanie zaplatenej zálohovej faktúry, zaznamená túto skutočnosť ako transakciu zvyšujúcu pasíva.
Čisté preddavky sa evidujú v riadku 203 – Preddavky z riadkov 201, 202, 217, 218, 219, 220.
Prijaté dobropisy (účet 321 – Dodávatelia, účet 315 – Ostatné pohľadávky) sa zaznamenajú do transakcií zvyšujúcich pasíva so záporným znamienkom (–), ich úhrady predstavujú transakcie znižujúce pasíva so záporným znamienkom (–).

Kurzové a iné rozdiely.
Pri reklasifikácii záväzkov z krátkodobých na dlhodobé sa skutočnosť zaznamená záporným znamienkom v stĺpci kurzové a iné rozdiely v riadku 218 – Krátkodobé pasíva – podnik priamej investície v zahraničí a kladným znamienkom v stĺpci kurzové a iné rozdiely v riadku 220 – Dlhodobé pasíva – podnik priamej investície v zahraničí v dohodnutej výške reklasifikovaného záväzku.

Riadok 219 – DLHODOBÉ PASÍVA – PRIAMY INVESTOR – ZAHRANIČNÝ SUBJEKT
Vykazujú sa tu dlhodobé záväzky z obchodných vzťahov a poskytnuté dlhodobé preddavky voči priamemu investorovi – zahraničnému subjektu, ktorý má vo vykazujúcej jednotke majetkovú účasť najmenej 10 % a voči konsolidovanému celku (prijatý záväzok voči materskej spoločnosti priameho zahraničného investora, prípadne poskytnutý preddavok materskej spoločnosti priameho zahraničného investora). 
Ide o záväzky, ktoré vznikli pri obstaraní zásob (materiál, spotrebný materiál, tovar), hmotného a nehmotného majetku (vrátane alikvotnej (predpísanej) hodnoty úrokov), s výnimkou služieb. Súčasťou tohto riadku sú aj obchody s nemajetkovými cennými papiermi emitovanými vykazujúcou jednotkou so splatnosťou nad jeden rok.

V každom prípade sa jedná o vzťah priamy investor (prípadne konsolidovaný celok) – vykazujúca jednotka.
Dlhodobé záväzky vznikajúce pri dovoze od podniku priamej investície v zahraničí a konsolidovaného celku sa vykazujú v riadku 220 – Dlhodobé pasíva – podnik priamej investície v zahraničí a dlhodobé záväzky voči ostatným zahraničným dodávateľom, s ktorými nie je vykazujúca jednotka majetkovo prepojená sa uvádzajú v riadku 202 – Dovozné záväzky dlhodobé.

Obstaranie zásob, nehmotného a hmotného majetku (vrátane alikvotnej (predpísanej) hodnoty úrokov) predstavuje transakcie zvyšujúce pasíva, úhrady sa zaznamenajú ako transakcie znižujúce pasíva. Transakciu znižujúcu pasíva predstavuje aj vzájomné započítanie pohľadávok a záväzkov (vrátane započítania pohľadávok a záväzkov službami).
Ak podnikateľská jednotka vo vykazovanom období okrem bežných záväzkov uhradí aj preddavky (účet 314 – Poskytnuté preddavky, 051– Poskytnuté preddavky na dlhodobý nehmotný majetok,                   052 – Poskytnuté preddavky na dlhodobý hmotný majetok) táto operácia sa zaznamená ako transakcia znižujúca pasíva. V období, keď vykazujúca jednotka dostane vyúčtovanie zaplatenej zálohovej faktúry, zaznamená túto skutočnosť ako transakciu zvyšujúcu pasíva. 
Čisté preddavky sa evidujú v riadku 203 – Preddavky 201, 202, 217, 218, 219, 220.
Prijaté dobropisy (účet 321 – Dodávatelia, účet 315 – Ostatné pohľadávky) sa zaznamenajú do transakcií zvyšujúcich pasíva so záporným znamienkom (–), ich úhrady predstavujú transakcie znižujúce pasíva so záporným znamienkom (–).

Kurzové a iné rozdiely.
Pri reklasifikácii záväzkov z dlhodobých na krátkodobé sa skutočnosť zaznamená záporným znamienkom v stĺpci kurzové a iné rozdiely v riadku 219 – Dlhodobé pasíva – priamy investor – zahraničný subjekt a kladným znamienkom v stĺpci kurzové a iné rozdiely v riadku 217 – Krátkodobé pasíva – priamy                 investor – zahraničný subjekt v dohodnutej výške reklasifikovaného záväzku.

Riadok 220 – DLHODOBÉ PASÍVA – PODNIK PRIAMEJ INVESTÍCIE V ZAHRANIČÍ
Vykazujú sa tu dlhodobé záväzky z obchodných vzťahov a poskytnuté dlhodobé preddavky voči podniku priamej investície v zahraničí, kde má vykazujúca jednotka majetkovú účasť najmenej 10 % (prijatý záväzok od dcérskej spoločnosti, prípadne poskytnutý preddavok dcérskej spoločnosti) a konsolidovanému celku. 
Ide o záväzky, ktoré vznikli pri obstaraní zásob (materiál, spotrebný materiál, tovar), hmotného a nehmotného majetku vrátane alikvotnej (predpísanej) hodnoty úrokov), s výnimkou služieb. Patrí sem aj nákup a predaj nemajetkových cenných papierov emitovaných vykazujúcou jednotkou so splatnosťou nad jeden rok.
Dlhodobé záväzky vznikajúce pri dovoze od priameho investora – zahraničného subjektu a konsolidovaného celku sa vykazujú v riadku 219 – Dlhodobé pasíva – priamy investor – zahraničný subjekt a dlhodobé záväzky voči ostatným zahraničným dodávateľom, s ktorými nie je vykazujúca jednotka majetkovo prepojená sa uvádzajú v riadku 202 – Dovozné záväzky dlhodobé.
Obstaranie zásob, nehmotného a hmotného majetku (vrátane alikvotnej (predpísanej) hodnoty úrokov) predstavuje transakcie zvyšujúce pasíva, úhrady sa zaznamenávajú ako transakcie znižujúce pasíva. Transakciu znižujúcu pasíva predstavuje aj vzájomné započítanie pohľadávok a záväzkov (vrátane započítania pohľadávok a záväzkov službami).
Ak vykazujúca jednotka vo vykazovanom období okrem bežných záväzkov uhradí aj preddavky (účet 314 – Poskytnuté preddavky, 051– Poskytnuté preddavky na dlhodobý nehmotný majetok,                   052 – Poskytnuté preddavky na dlhodobý hmotný majetok), táto operácia sa zaznamená ako transakcia znižujúca pasíva. V období, keď vykazujúca jednotka dostane vyúčtovanie zaplatenej zálohovej faktúry, zaznamená túto skutočnosť ako transakciu zvyšujúcu pasíva.
Čisté preddavky sa evidujú v riadku 203 – Preddavky 201, 202, 217, 218, 219, 220.
Prijaté dobropisy (účet 321 – Dodávatelia, účet 315 – Ostatné pohľadávky) sa zaznamenajú do transakcií zvyšujúcich pasíva so záporným znamienkom (–), ich úhrada predstavuje transakciu znižujúcu pasíva so záporným znamienkom (–).

Kurzové a iné rozdiely.
Pri reklasifikácii záväzkov z dlhodobých na krátkodobé sa skutočnosť zaznamená záporným znamienkom v stĺpci kurzové a iné rozdiely v riadku 220 – Dlhodobé pasíva – podnik priamej investície v zahraničí a kladným znamienkom v stĺpci kurzové a iné rozdiely v riadku 218 – Krátkodobé pasíva – podnik priamej investície v zahraničí v dohodnutej výške reklasifikovaného záväzku.

V riadkoch 222 až 228 nemá umiestnenie jednotlivých údajov v stĺpcoch vecnú súvislosť so záhlavím v týchto stĺpcoch.

Riadok 222 – DIVIDENDY Z RIADKU 207, STĹPEC 14
Vykazujú sa tu sumárne dividendy, ktoré boli skutočne prevedené (vyplatené) do zahraničia z bankového účtu vykazujúcej jednotky.

Riadok 223 – DIVIDENDY – ROZDELENÝ ZISK Z RIADKOV 211 A 212, STĹPEC 14
Vykazujú sa tu sumárne dividendy, rozdelený zisk, ktoré boli skutočne prevedené (vyplatené) do zahraničia z bankového účtu vykazujúcej jednotky.

Riadok 225 – ÚROKY Z RIADKOV 213 AŽ 220, STĹPEC 14
Vykazujú sa tu sumárne alikvotné (predpísané) úroky z úverov a pôžičiek prijatých od priameho zahraničného investora – zahraničného subjektu (konsolidovaného celku) a od podnikov priamej investície v zahraničí (konsolidovaného celku), ktoré časovo a vecne súvisia s vykazovaným obdobím. 

Riadok 226 – ÚROKY Z RIADKU 208, STĹPEC 14
Vykazujú sa tu sumárne alikvotné (predpísané) úroky z dlhodobých cenných papierov emitovaných vykazujúcou jednotkou, ktoré časovo a vecne súvisia s vykazovaným obdobím.

Riadok 227 – ÚROKY Z RIADKOV 209 A 210, STĹPEC 14
Vykazujú sa tu sumárne alikvotné (predpísané) úroky z krátkodobých cenných papierov (nástroje peňažného trhu, finančné deriváty), ktoré časovo a vecne súvisia s vykazovaným obdobím.

Riadok 228 – ÚROKY Z RIADKOV 201, 202, 205, 206 STĹPEC 14
Vykazujú sa tu sumárne alikvotné (predpísané) úroky voči subjektom, v ktorých nemá vykazujúca jednotka majetkovú účasť a ktoré časovo a vecne súvisia s vykazovaným obdobím.

Riadok 229 – KONTROLNÝ RIADOK
Kontrolný riadok vyjadruje súčet hodnôt v príslušných stĺpcoch. Ak je výsledná hodnota v stĺpci kladná, znamienko sa neuvádza. Ak je výsledný súčet stĺpca záporný, znamienko (-) sa uvádza.